Príloha
Doložka vybraných vplyvov:
Návrh zákona o registri právnických osôb, podnikateľov a orgánov verejnej moci a o zmene a doplnení niektorých zákonov

Analýza prínosov funkcionality registra právnických osôb, podnikateľov a orgánov verejnej moci 

Projekt registra právnických osôb, podnikateľov a orgánov verejnej moci (ďalej len „RPO“) bol schvaľovaný s cieľom zvýšenia efektivity poskytovaných služieb pre právnické osoby a pre orgány verejnej moci. Zavedením RPO sa vytvorí jednotný, dátovo konzistentný zdroj zákonom garantovaných referenčných údajov, na základe ktorých bude možné identifikovať a informovať sa o každej právnickej osobe a podnikateľovi, ktorí prichádzajú do styku s verejnou správou. V praxi to bude znamenať pre právnickú osobu a podnikateľa uplatnenie zásady „jedenkrát a dosť“. Po evidencii prvotných údajov, alebo ich zmien v zdrojovom registri už nebude musieť inému orgánu verejnej moci predkladať výpisy z registrov, alebo rôzne iné potvrdenia jeho identity. Orgány verejnej moci pri riešení vlastnej agendy v prípade potreby overenia identity právnickej osoby alebo podnikateľa použijú elektronické služby RPO.
Prostredníctvom RPO budú dostupné údaje o právnických osobách  a podnikateľoch evidovaných v rôznych zdrojových registroch. Početnosťou zápisov a zmien údajov sú výrazne najobjemnejšie a z pohľadu používania a prínosov RPO najvýznamnejšie zdrojové registre Obchodný register a Živnostenský register.
Pri posudzovaní prínosov RPO vychádzame z platnej legislatívy, ktorá stanovuje zákonné povinnosti právnických osôb a podnikateľov oznamovať vznik a zmeny v rámci svojej podnikateľskej činnosti. Ide o oznamovaciu  povinnosť do registrov evidencie a to do obchodného registra a do živnostenského registra, ktoré sú zároveň základné zdrojové registre pre RPO. Okrem toho však majú právnické osoby a podnikatelia v súlade s príslušnými právnymi predpismi povinnosť nahlasovať vznik a zmeny svojej podnikateľskej činnosti minimálne v 5 ďalších orgánoch verejnej moci ako sú daňové úrady, sociálna poisťovňa, zdravotné poisťovne, obce, polícia. 
Z ekonomického pohľadu primárnym prínosom zavedenia RPO je odstránenie povinnosti právnických osôb a podnikateľov nahlasovať svoj vznik a zmenu svojich údajov na viacerých miestach. Tieto vykonajú len v zdrojovom registri (u registrátora, ktorý má zákonnú kompetenciu pre realizáciu zápisu a zmeny údajov) a údaje sa prostredníctvom RPO automatizovane dostanú do všetkých tých informačných systémov verejnej správy, ktoré potrebujú pracovať s referenčnými údajmi o právnických osobách a podnikateľoch. Preberanie údajov z RPO odstráni na strane orgánov verejnej moci, ktorým je potrebné hlásiť vznik alebo zmenu údajov o právnickej osobe: 
•	prácnosť spojenú so zaznamenaním zmeny údajov o právnickej osobe vo vlastnej evidencií,
•	kontakt s právnickou osobou a podnikateľom, ktorá vznik alebo zmenu údajov oznamuje,  pričom sa minimalizujú administratívno-technické úkony v internej evidencii inštitúcie,
•	prácnosť spojenú kontrolovaním a archivovaním papierových dokumentov (rôzne dnes požadované výpisy a odpisy zo zdrojových registrov), keďže požadované údaje budú získané priamo z RPO.

V zdrojových registroch, v obchodnom registri a v živnostenskom registri, bolo za rok 2014 vykonaných 304 284 záznamov v nasledovnej štruktúre:
Názov registra	Počet zmien	Vznik	Aktualizácia	
Obchodný register	 85 884	16 995	  68 889	
Živnostenský register	218 400	44 252	174 148	
Spolu	304 284	       61 247	       243 037	

V uvedenej tabuľke nie sú zahrnuté vzniky nových a zmeny existujúcich záznamov, ktoré sú podľa príslušných zákonov primárne evidované v iných zdrojových registroch. Ide napr. 
o registre fyzických osôb – podnikateľov, ktorí podnikajú podľa iných zákonov ako je zákon 
o živnostenskom podnikaní (lekári, právnici, notári, samostatne hospodáriaci roľníci, taxikári 
a i.). Ďalej sem patria právnické osoby, ako napr. občianske združenia, neziskové organizácie, nadácie, politické strany, školy a školské zariadenia, cirkevné organizácie a i. Pri zohľadnení aj týchto právnických osôb a podnikateľov by vyčíslenie počtov zmien v tabuľke bolo cca o 20% vyššie.
Realizácia zmeny údajov o právnických osobách a podnikateľoch v informačných systémoch orgánov verejnej moci si pritom vyžaduje minimálne 10 minút času zamestnanca. Pri použití minimálneho variantu počtu zmien, ako je uvedený v tabuľke, teda pri počte 304 284 zmien v rámci jedného rezortného systému, to predstavuje kapacitu 50 714 hodín ročne. Potreba na tieto činnosti predstavuje teda 6339,25 človekodňa, čo pri priemere 225 pracovných dní v roku je kapacita 28 pracovných miest v jednej orgánu verejnej moci, kde právnické osoby a podnikatelia, v súlade s príslušnými právnymi predpismi, majú povinnosť nahlasovať vznik a zmeny svojej podnikateľskej činnosti.
Po implementácii RPO budú orgány verejnej moci potrebné dáta referencovať z RPO, čiže činnosť na realizáciu zmeny u nich zaniká, čím sa dosiahne úspora pracovných miest len v jednom orgánu verejnej moci, v rozsahu  28 pracovných miest. Keďže túto povinnosť má minimálne 5 inštitúcií, celkovú úspora ročne len z tohto titulu predstavuje cca 140 pracovných miest v rámci verejnej správy. Podrobnosti sú uvedené v prílohe č. 1. 
Nad rámec týchto aktualizácií vystupujú právnické osoby a podnikatelia v rôznych konaniach a pre tento účel bude RPO integrovaný s predbežne s 31 projektmi v rámci OPIS, ktorým bude referencovať požadované dáta. V prílohe č. 2 sú uvádzané priamo služby jednotlivých orgánov verejnej moci, pri ktorých v rámci dohôd požadujú komunikáciu s RPO a preberanie dát. Doteraz má ŠÚ SR uzavretých už 12 dohôd o integračnom zámere využívania služieb z RPO. Kalkulácia úspory z využívania služieb aktuálne už  integrujúcich sa projektov v rámci OPIS je v prílohe č. 3.

Ďalšie prínosy funkcionality RPO na podnikateľské prostredie a pre orgány verejnej moci:
•	zníženie náročnosti riešenia životných situácií pre právnické osoby a podnikateľov uplatnením zásady „jedenkrát a dosť“, čo znamená, že orgán verejnej moci nebude od podnikateľa alebo právnickej osoby pri vybavovaní príslušnej agendy požadovať napr. výpis z obchodného registra, ale použije služby RPO a podnikateľa nebude zbytočne zaťažovať,
•	eliminácia rizika nepridelenia, alebo časového sklzu pri pridelení IČO, a tým zrýchlenie prístupu k podnikaniu, keďže súčasťou RPO bude aj centrálna služba prideľovania IČO; 
•	výrazná redukcia identifikačných a klasifikačných údajov požadovaných od právnických osôb a podnikateľov ako daňových subjektov prostredníctvom rôznych tlačív, výrazná redukcia času potrebného na vyplňovanie týchto tlačív zo strany podnikov a podnikateľov a preverovanie vyplnených údajov orgánmi verejnej moci; zníženie 30 dňovej lehoty stanovenej zákonom na registráciu daňových subjektov,
•	celkové skvalitnenie a zrýchlenie procesov súvisiacich hlavne s aplikáciou daňových zákonov, zákona o sociálnom poistení, o službách zamestnanosti a o zdravotných poisťovniach z hľadiska zrýchlenia povinnej registrácie, kontroly jej úplnosti a overovania správnosti.